Тиркеме

**Республикалык бюджеттен берилүүчү бюджеттик**

**кредиттер менен иштөө жөнүндө  
ЖОБО**

**1-глава. Жалпы жоболор**

1. Ушул Жобо республикалык бюджеттен, чет өлкөлүк кредиторлордун жана донорлордун каражаттарынын эсебинен берилүүчү бюджеттик кредиттер менен иштөө, ошондой эле лизингдик операцияларды жүргүзүү тартибин жөнгө салат.

2. Бюджеттик кредиттөөнүн максаты экономиканын тармактарын колдоо жана өнүктүрүү, инфратүзүмдү, калктын жашоо-турмушун камсыздоонун коммуналдык системасын жакшыртуу жана өлкөнүн улуттук коопсуздугун камсыздоо аркылуу туруктуу экономикалык өсүштү камсыз кылуу болуп саналат.

3. Ушул Жободо төмөнкүдөй негизги терминдер жана түшүнүктөр колдонулат:

1. агент – Кыргыз Республикасынын Министрлер Кабинети тарабынан бюджеттик кредиттөө жаатындагы мамлекеттик саясатты жүзөгө ашырууга, финансылык жана финансылык эмес активдерди башкаруу боюнча операцияларды жүргүзүүгө ыйгарым укук берилген, ыйгарым укуктуу мамлекеттик органдын атынан чыгуучу мекеме;
2. бюджеттик кредитти башкаруу – бюджеттик кредиттерди тариздөө, эсепке алуу, мониторинг жүргүзүү жана кайтарууну камсыз кылуу процесси;
3. өнбөс карыз – өндүрүп алууга мүмкүн болбогон кредитордун төлөнбөгөн талаптарынын суммасы;
4. бюджеттик кредиттөө – Кыргыз Республикасынын бюджеттик мыйзамдары менен регламенттелген бюджеттик кредиттерди берүү, пайдалануу, башкаруу жана төлөө боюнча иш;
5. бюджеттик кредит – бюджеттик каражаттарды алуучуларга кайтарымдуулук, мөөнөтүүлүк жана акы төлөө шарттарында республикалык бюджеттен бөлүнүүчү акча каражаттары. Бюджеттик кредиттер чет өлкөлүк кредиторлордун жана донорлордун эсебинен да берилиши мүмкүн.
6. карыздык милдеттенме – кредиттик макулдашуулар, кредиттик келишимдер, келишимдүүлүктөр жана башка милдеттенмелер боюнча кагаз жана/же электрондук түрдө белгилүү бир акча каражаттарын карызга алуунун же болбосо тиешелүү суммаларды же келишимде айтылган товарлардын жана/же кызмат көрсөтүүлөрдүн наркын толук же жарым-жартылай төлөө милдеттенмеси менен товарларды жана/же кызмат көрсөтүүлөрдү сатып алуу фактысын белгилөөчү милдеттенмелердин бардык түрлөрү;
7. карыз – берилген бюджеттик кредит боюнча белгиленген датага карата төлөнбөгөн калдыктын суммасы, анын ичинде карыздын негизги суммасы боюнча мөөнөтү өткөн, мөөнөтү келген жана мөөнөтү келүүчү төлөмдөр, эсептелген пайыздар жана финансылык санкциялар (бышмана);
8. зайымчы – Кыргыз Республикасынын Министрлер Кабинетинин чечимдерине ылайык бюджеттик кредиттерди алган жана түзүлгөн кредиттик келишимдин шарттарына ылайык милдеттенме алган юридикалык жактар, айылдык товар өндүрүүчүлөр жана ишкерлер;
9. өтүнмө ээси – бюджеттик кредит алууга талапкер жак;
10. кредитор – Кыргыз Республикасынын Министрлер Кабинетинин атынан ыйгарым укуктуу мамлекеттик орган;
11. кредиттик агент – Кыргыз Республикасынын Министрлер Кабинети тарабынан бюджеттик кредиттерди башкаруу боюнча иштерди жүргүзүүгө ыйгарым укук берилген финансы-кредиттик уюм;
12. кредиттик келишим – бюджеттик кредит берүү максатында түзүлүүчү жана аны пайдалануу жана кайтаруу боюнча шарттарды камтыган, кредитордун жана зайымчынын укуктарын жана милдеттенмелерин аныктаган юридикалык документ;
13. кредиттик портфель – берилген кредиттердин/лизингдердин аныкталган датага карата төлөнбөгөн жыйындысы;
14. лизинг – лизинг келишимин ишке ашырууга, анын ичинде лизингдин предметин сатып алууга байланыштуу келип чыгуучу экономикалык жана укуктук мамилелердин жыйындысы;
15. мөөнөтү келүүчү төлөмдөр – кредиттик келишимде белгиленген төлөө мөөнөтү келе элек кредит боюнча аныкталган датага карата төгүмдөрдүн суммасы;
16. мөөнөтү келген төлөмдөр – кредиттик келишимде белгиленген төлөө мөөнөтү келген жана төлөө мөөнөтү өтө элек кредит боюнча аныкталган датага карата төгүмдөрдүн суммасы;
17. милдеттенмелерди аткарбоо же талаптагыдай аткарбоо – милдеттенмелерди аткаруудан толук баш тартуу же милдеттенмелердин бир бөлүгүн гана аткаруу же келишимдин шарттарына же Кыргыз Республикасынын жарандык мыйзамдарынын талаптарына ылайык түрдө же сапатта аткарбоо;
18. карыздын негизги суммасы – кредиттик келишимде каралган пайдалануу үчүн эсептелүүчү пайыздарды, финансылык санкцияларды (бышманаларды) жана башка комиссиялык төлөмдөрдү эсепке албастан, бюджеттик кредиттин алынган жана төлөнбөгөн суммасы;
19. тармактык мамлекеттик орган – экономиканын тийиштүү тармагында мамлекеттик саясатты жүзөгө ашырууга ыйгарым укуктуу аткаруу бийлигинин мамлекеттик органы;
20. бюджеттик кредитти өздөштүрүү мезгили – зайымчы берилген максатына ылайык иш-чараларды жүзөгө ашыруу үчүн бюджеттик кредит боюнча алынган акча каражаттарын пайдаланган убакыт мезгили;
21. мөөнөтү өтүп кеткен төлөмдөр – кредиттик келишимде белгиленген төлөө мөөнөтү өтүп кеткен кредит боюнча аныкталган датага карата төгүмдөрдүн суммасы;
22. пайыздык ставка же пайдалануу үчүн пайыз – белгилүү бир убакыт мезгилине эсепте кредиттин негизги суммасына карата пайыздык мааниде көрсөтүлгөн акы;
23. айылдык товар өндүрүүчүлөр – ишинин негизги түрү айыл чарба азыктарын өндүрүү (өстүрүү) болгон юридикалык же жеке жактар;
24. эсептен чыгаруу – зайымчыны кредиттик келишим боюнча милдеттенмелерди аткаруудан бир жолку бошотуу же кредитордун зайымчыга карата талап кылуу укугун токтотуу;
25. бюджеттик кредиттин мөөнөтү – зайымчы бюджеттик кредитти алган, пайдаланган жана төлөгөн убакыт мезгили;
26. товардык-материалдык ресурстар – чийки зат же эмгектин буюмдук зат түрүндөгү продукттары, анын ичинде жабдуу, айыл чарба жана өнөр жай техникалары, запастык бөлүктөр, күйүүчү-майлоочу материалдар, айыл чарба өсүмдүктөрүнүн үрөнү жана азыктары, минералдык жер семирткичтер, өсүмдүктөрдү коргоо каражаттары, медициналык, ветеринардык жана дары каражаттары;
27. реструктуризациялоо – бюджеттик кредитти пайдалануу жана төлөө шарттарын өзгөртүү;
28. ыйгарым укуктуу мамлекеттик орган – Кыргыз Республикасынын Министрлер Кабинети тарабынан мамлекеттик финансыны башкаруу жаатында мамлекеттик саясатты иштеп чыгуу жана ишке ашыруу боюнча функцияларды жүзөгө ашырууга ыйгарым укук берилген аткаруу бийлигинин борбордук органы.
29. бюджеттик кредиттерди башкаруу – бюджеттик кредиттөө чөйрөсүндөгү мамлекеттик финансыны натыйжалуу башкарууга багытталган иш;
30. финансылык санкциялар (бышмана) – милдеттенмелерди аткарбаган же талаптагыдай аткарбаган учурда карызкор кредиторго төлөөгө же берүүгө милдеттүү болгон, мыйзамдарда же келишимде аныкталган акчалай сумма же келишимде белгиленген башка баалуулуктар.

**2-глава. Бюджеттик кредиттөөнүн субъекттери**

4. Бюджеттик кредиттөөнүн субъекттери болуп кредитор, ыйгарым укуктуу мамлекеттик орган, агент, кредиттик агент жана зайымчы эсептелет.

5. Бюджеттик кредиттөө субъекттеринин укуктары жана милдеттери Кыргыз Республикасынын Министрлер Кабинетинин (мындан ары – Министрлер Кабинети) чечимине ылайык Кыргыз Республикасынын жарандык мыйзамдарынын талаптарына ылайык түзүлгөн кредиттик келишимде аныкталат.

6. Ыйгарым укуктуу мамлекеттик орган Кыргыз Республикасынын бюджеттик мыйзамдарына жана Министрлер Кабинетинин чечимине ылайык республикалык бюджеттин долбоорун түзүүнү жана аны бюджеттик кредиттөө бөлүгүндө аткарууну уюштурууну камсыз кылат.

7. Агент ыйгарым укуктуу мамлекеттик органдын атынан бюджеттик кредиттөө боюнча операцияларды жүзөгө ашырат. Агенттин функциялары жана милдеттери Министрлер Кабинети тарабынан бекитилген жобо менен аныкталат.

8. Кредиттик агенттер Министрлер Кабинетинин чечимине ылайык ыйгарым укук берилген учурда экономиканын тиешелүү чөйрөлөрүндө бюджеттик кредиттерди башкаруу боюнча иштерди жүргүзөт.

**3-глава. Бюджеттик кредиттөөнүн негизги жоболору**

9. Бюджеттик кредиттерди берүү жөнүндө чечим Кыргыз Республикасынын бюджеттик мыйзамдарынын жана ушул Жобонун ченемдерине ылайык Министрлер Кабинети тарабынан кабыл алынат.

10. Бюджеттик кредиттер бюджеттик кредиттөөнүн шарттарына ылайык акчалай түрдө, ошондой эле товардык-материалдык ресурстар түрүндө берилет.

11. Бюджеттик кредиттер төмөнкү шарттар сакталган учурда берилет:

1) максаттуу багыты – бюджеттик кредитти Министрлер Кабинетинин чечиминде же кредиттик келишимде аныкталган максаттарда пайдаланууну карайт;

2) кайтарымдуулук – кредиттик келишимдин шарттарына ылайык бюджеттик кредитти милдеттүү төлөөнү карайт;

3) мөөнөтүүлүк – бюджеттик кредитти пайдалануунун жана төлөөнүн мөөнөтүн белгилөөнү карайт;

4) акы төлөө – зайымчынын бюджеттик кредитти пайдалануу үчүн пайыздарды төлөөсүн карайт;

5) камсыздалгандык – Кыргыз Республикасынын жарандык мыйзамдарында белгиленген ыкмалар менен милдеттенмелерди аткарууну зарыл болгон камсыздоону карайт;

6) бюджеттик кредиттерди алуучулардын төлөө жөндөмдүүлүгү, ал өзүнө төмөнкүлөрдү камтыйт:

– мурда берилген бюджеттик кредиттер боюнча зайымчынын мөөнөтү өткөн карызынын жоктугу;

– Кыргыз Республикасынын салык мыйзамдарында белгиленген бюджетке салыктарды жана башка милдеттүү төлөмдөрдү төлөө боюнча зайымчынын мөөнөтү өткөн карызынын жоктугу;

12. Бюджеттик кредиттер төмөнкүлөргө берилбейт:

1) юридикалык жактардын уставдык капиталдарына катышуу максаттарына;

2) өлкөнүн экономикалык, азык-түлүк, энергетикалык коопсуздугун камсыздоого зарыл болгон учурлардан тышкары, ишке ашырылышы экономикалык пайда алып келбеген же кайтарылышы бюджеттик кердиттерди талаптагыдай башкарууга мүмкүндүк бербеген долбоорлорду каржылоого.

13. Кредиттер чет өлкөлүк кредиторлордун каражаттарынын эсебинен берилген учурда, эгерде эл аралык келишимде кредиттөөнүн башка шарттары белгиленсе, кредиттер эл аралык келишимдин шарттарында берилет.

14. Бюджеттик кредиттерди акыркы алуучулар катары айылдык товар өндүрүүчүлөр болуп саналбаган жана ишкердик жүргүзбөгөн жеке жактар чыккан мамлекеттик программалар боюнча бюджеттик кредиттерди берүү ал жеткис күчтүн (форс-мажор) кесепетинен жабыр тарткан субъекттерди колдоо боюнча мамлекеттик программалардан тышкары, кредиттик агенттер аркылуу жүзөгө ашырылат.

**4-глава. Бюджеттик кредиттерди берүү**

15. Министрлер Кабинетинин бюджеттик кредит берүү жөнүндө чечимдеринин долбоорлорун (мындан ары – чечимдин долбоору) иштеп чыгуу жана демилгелөө тармактык мамлекеттик орган же ыйгарым укуктуу мамлекеттик органдар тарабынан жүргүзүлөт.

16. Чечимдердин долбоорлору бюджеттик кредитти берүүнүн, пайдалануунун, башкаруунун жана төлөөнүн шарттарын камтууга тийиш, алар төмөнкүлөрдү камтыйт:

1. зайымчынын аталышын/аты-жөнүн;
2. кредиттик агенттин аталышын (эгерде бюджеттик кредит кредиттик агент аркылуу берилсе);
3. бюджеттик кредиттин өлчөмү конкурс өткөрүүнүн жыйынтыгы боюнча аныкталган учурлардан тышкары, бюджеттик кредиттин суммасын жана валютасын (товардык-материалдык ресурстардын акчалай эквиваленттеги суммасы);
4. бюджеттик кредиттин максатын;
5. бюджеттик кредитти пайдалануу, башкаруу жана төлөө шарттарын;
6. бюджеттик кредитти камсыздоо боюнча талапты.

17. Чечимдердин долбоорлору тармактык мамлекеттик орган тарабынан демилгеленген учурда иштелип чыккан долбоорлор бюджеттик кредиттөө аркылуу каржылоону талап кылган иш-чараларды ишке ашыруунун максаттары, натыйжалары жана зарылдыгы, долбоорду ишке ашыруунун өзүн-өзү актоосу жана күтүлүүчү экономикалык натыйжалуулугу жөнүндө кеңири маалыматты тиркөө менен ыйгарым укуктуу мамлекеттик органдын кароосуна киргизилет.

18. Ыйгарым укуктуу мамлекеттик орган долбоорлорду кредиттөө үчүн республикалык бюджеттин мүмкүнчүлүгүнө карата долбоорлорго баалоо жүргүзөт.

19. Ыйгарым укуктуу мамлекеттик органдын долбоорду баалоосунун жыйынтыгы төмөнкүдөй болушу мүмкүн:

1. оң корутунду;
2. долбоорлорду жеткире иштеп чыгуу үчүн тармактык мамлекеттик органга кайтаруу;
3. терс корутунду.

20. Чечимдердин долбоорлору ыйгарым укуктуу мамлекеттик орган тарабынан оң корутунду чыгарылгандан кийин гана тармактык мамлекеттик орган тарабынан Кыргыз Республикасынын Президентинин Администрациясынын кароосуна киргизилет.

21. Министрлер Кабинетинин бюджеттик кредиттерди берүү жөнүндө чечими тиешелүү жылга республикалык бюджетте аталган максаттарга каралган каражаттардын чегинде кабыл алынат. Республикалык бюджетте бюджеттик кредиттерди берүүгө каралган каражаттар жок болгон учурда, “кошумча каражаттарды табууда” деген сын пикир менен Кыргыз Республикасынын Жогорку Кеңешинин профилдик комитети менен макулдашуу зарыл.

22. Бюджеттик кредит алууга талапкер болгон өтүнмө ээлери ыйгарым укуктуу мамлекеттик органга төмөнкүлөрдү берет:

1. ушул Жобонун 1-тиркемесине ылайык форма боюнча бюджеттик кредит алууга өтүнмөнү;
2. ушул Жобонун 2-тиркемесине ылайык форма боюнча бюджеттик кредитти тариздөө үчүн зарыл болгон документтердин тизмегин.

23. Төлөө жөндөмдүүлүгүн аныктоо ушул Жобонун   
[4-тиркемесинде](file:///C:\Users\OFA-08\AppData\Local\Temp\Toktom\1fda2cdb-9d08-45f4-a713-df209906a9dc\document.htm#pr3) көрсөтүлгөн методикага ылайык жүргүзүлөт.

24. Ыйгарым укуктуу мамлекеттик орган эки жумалык мөөнөттө берилген материалдарды карайт жана өтүнмө ээсине кароонун жыйынтыгы жөнүндө билдирет. Материалдар ылайык келбеген учурда ыйгарым укуктуу мамлекеттик орган аталган мөөнөттүн ичинде аныкталган кемчиликтерди жоюу боюнча сунуштарды белгиленген тартипте жиберет.

25. Кредиттик келишимдердин долбоорлору Министрлер Кабинетинин бюджеттик кредит берүү жөнүндө чечимине ылайык иштелип чыгат жана ушул Жобонун 5-тиркемесине ылайык форма боюнча таризделет. Кредиттик келишимге Министрлер Кабинетинин бюджеттик кредит берүү жөнүндө чечимине ылайык кошумча шарттар киргизилиши мүмкүн.

26. Кредиттик келишимде бюджеттик кредитти берүү жана пайдалануу шарттары жана ыкмасы, төлөө графиги, бюджеттик кредит боюнча милдеттенмелерди аткарууну камсыздоо ыкмалары жана өлчөмдөрү, ошондой эле кредиттик келишимдин шарттарын аткарбагандыгы жана/же талаптагыдай аткарбагандыгы үчүн тараптардын жоопкерчилиги камтылат.

27. Бюджеттик кредиттердин пайыздык ставкасы төмөнкүдөй өлчөмдө белгиленет:

1) социалдык маанилүү маселелерди чечүүгө жана улуттук коопсуздукту камсыз кылууга багытталган долбоорлор, инфратүзүмдүк долбоорлор боюнча – жылдык 1 (бир) пайыздан кем эмес жана 3 (үч) пайыздан жогору эмес;

2) пайда алууга багытталган долбоорлор боюнча (коммерциялык долбоорлор) – жылдык 6 (алты) пайыздан төмөн эмес жана Кыргыз Республикасынын Улуттук банкынын эсептик ставкасынын өлчөмүнөн жогору эмес. Эгерде Кыргыз Республикасынын Улуттук банкынын эсептик ставкасынын өлчөмү 6 (алты) пайыздан төмөн болсо, пайыздык ставка жылдык 6 (алты) пайыз өлчөмүндө белгиленет;

3) чет өлкөлүк кредиторлордун каражаттарынын эсебинен ишке ашырылуучу долбоорлор боюнча Кыргыз Республикасы катышуучу болуп саналган, мыйзамда белгиленген тартипте күчүнө кирген эл аралык келишимдерде каралган пайыздык ставкадан төмөн эмес.

28. Пайыздарды эсептөө дифференцияланган же аннуитеттик метод менен жүргүзүлөт. Бюджеттик кредиттерди пайдалануу үчүн пайыздарды эсептөө методу Министрлер Кабинетинин чечими менен аныкталат.

29. Бюджеттик кредитти берүү ыкмалары:

1. зайымчынын төлөм документтерин төлөө;
2. зайымчынын алыш-бериш эсебине бир жолу же болбосо которуу графигине ылайык же зайымчы тарабынан тийиштүү документтердин берилүүсүнө жараша бөлүп-бөлүп (транштар менен) которуу;
3. товардык-материалдык ресурстарды берүү.

30. Зайымчынын алыш-бериш эсебине акча каражаттарын которуу же зайымчыга товардык-материалдык ресурстарды берүү кредиттик келишим жана бюджеттик кредит боюнча милдеттенмелерди аткарууну камсыздоо жөнүндө келишим түзүлгөндөн жана катталгандан кийин жүзөгө ашырылат.

31. Зайымчыга товардык-материалдык ресурстарды берүү товардык коштомо кагаздар жана кабыл алуу-өткөрүп берүү актылары түрүндө, ал эми акча каражаттарын которууда – төлөм тапшырмасы түрүндө таризделет.

32. Бюджеттик кредиттер төмөнкү мөөнөттөргө берилет:

1) кыска мөөнөттүү – 1 (бир) жылга чейин;

2) орто мөөнөттүү – 1 (бир) жылдан 3 (үч) жылга чейин;

3) узак мөөнөттүү – 3 (үч) жылдан ашык.

33. Бюджеттик кредиттин мөөнөтү бюджеттик кредиттик каражаттар ыйгарым укуктуу мамлекеттик органдын эсебинен которулган учурдан тартып, ал эми кредит товардык-материалдык ресурстар түрүндө бөлүнгөн учурда – тиешелүү документтердин негизинде товардык-материалдык ресурстар берилген күндөн тартып эсептелет. Кредиттик келишимдин шарттарында каралган учурларда, бюджеттик кредиттин мөөнөтү кредиттик келишимдин шарттарына ылайык эсептелет.

34. Агент бюджеттик кредиттердин эсебин жүргүзөт жана алардын кайтарылышын камсыз кылат.

35. Агент бюджеттик кредиттердин системалык жана системадан тышкаркы эсебин жүргүзөт.

36. Бюджеттик кредиттердин реестри өзүнө төмөнкүдөй маалыматтарды камтыйт:

1. зайымчынын аталышы/аты-жөнү;
2. долбоордун аталышы жана максаты;
3. берилген бюджеттик кредиттердин суммасы, анын ичинде алардын өздөштүрүлгөн суммалары жана өздөштүрүлбөгөн суммаларынын калдыктары;
4. кредиттөөнүн шарттары;
5. бюджеттик кредитти төлөө суммасы, анын ичинде карыздын негизги суммасы, эсептелген пайыздар жана финансылык санкциялар (бышмана) боюнча төлөө суммасы;
6. зайымчылардын карыздык абалы, анын ичинде бюджеттик кредит боюнча мөөнөтү келүүчү, мөөнөтү келген жана мөөнөтү өткөн төлөмдөр;
7. бюджеттик кредиттердин камсыздалуу абалы;
8. өнбөс карыздардын суммасы.

**5-глава. Стартап-долбоорлорду кредиттөнүн өзгөчөлүктөрү**

1. Бюджеттик кредиттер социалдык маанилүү маселелерди чечүүгө багытталган, ошондой эле өлкөнүн экономикалык, азык-түлүк, экологиялык жана улуттук коопсуздугун камсыздоо үчүн стратегиялык мааниге ээ стартап-долбоорлорду каржылоо үчүн берилиши мүмкүн.
2. Бюджеттик кредиттер ушул главага каршы келбеген бөлүгүндө ушул Жобонун ченемдерине ылайык стартап-долбоорлорду жүзөгө ашыруучу субъекттерге берилет.
3. Бюджеттик кредит алуу үчүн өтүнмө ээсинин жеке салымы суралган кредиттин суммасынын 30 (отуз) пайызынан кем болбоого тийиш.
4. Бюджеттик кредит алууга талапкер болгон өтүнмө ээси ыйгарым укуктуу мамлекеттик органга милдеттүү түрдө төмөнкүлөрдү камтыган бизнес-планды берет:
5. долбоорду баяндоону, максаттуу рынокту (сатып алуучулар, атаандаштар, рыноктун көлөмү жана анын өсүшү);
6. инвестициялык жана финансылык пландарды, натыйжалуулукту талдоону (кирешелүүлүк, рентабелдүүлүктүн көрсөткүчтөрү, өнүгүүнүн сценарийи);
7. коэффициенттердин эсебин: чыгашасыздык чекитин (акчалай жана накталай мааниде);
8. болжолдук маалыматтарды, өзүн-өзү актоо мөөнөтүн;
9. мүмкүн болуучу тобокелдиктерди баяндоону (бул жерде алардын төмөндөө стратегиясы эске алынат жана SWOT-талдоо жүргүзүлөт).

41. Стартап-долбоорлорду бюджеттик кредиттөөдөгү тобокелдиктер толугу менен республикалык бюджетке жүктөлөт.

**6-глава. Бюджеттик кредиттерге мониторинг жүргүзүү**

42. Агент же кредиттик агенттер жылына бир жолудан кем эмес бюджеттик кредиттерге мониторинг жүргүзөт.

43. Бюджеттик кредиттерге мониторинг жүргүзүүнүн максаты зайымчылар тарабынан кредиттик келишимдердин шарттарын сактоо, бюджеттик кредиттерди максаттуу пайдалануу жана бюджеттик кредиттерди кайтарып берүүнү камсыз кылуу болуп саналат.

44. Мониторинг жүргүзүү төмөнкүдөй жолдор менен жүргүзүлөт:

* 1. кредитти (негизги сумманы жана пайдаланууга пайыздарды) өз убагында төлөөнү көзөмөлдөө;
  2. кредитти камсыздоо бар экендиги фактысын белгилөө жана анын абалын текшерүү;
  3. зайымчынын финансылык абалын көзөмөлдөө;
  4. каражаттарды иш жүзүндө пайдалануу жөнүндө отчётторду жана баштапкы документтерди текшерүү;
  5. кредиттер боюнча көзөмөлдөнүүчү карыздын сапатын жана көлөмүнүн түзүмүн талдоо;
  6. көйгөйлүү зайымчыларды аныктоо жана аларды чечүү боюнча иш-чараларды иштеп чыгуу.

45. Зайымчылар агенттин же кредиттик агенттин талабы боюнча алардын финансылык-экономикалык жана өндүрүштүк иши жөнүндө, ошондой эле долбоорду ишке ашыруунун жүрүшү жөнүндө отчётторду жана маалыматтарды берүүгө милдеттүү.

Каражаттарды иш жүзүндө пайдалануу жөнүндө отчётторду жана баштапкы документтерди алар татаал болгондуктан же белгилүү бир тармакта атайын билимдерди талап кылгандыктан текшерүү мүмкүн болбогон учурда, иш жүзүндө аткарылган иштерди текшерүү тийиштүү тармакта кесиптик иш тажрыйбасы бар эксперттерди жана адистерди тартуу менен жүзөгө ашырылат.

46. Ыйгарым укуктуу мамлекеттик орган же агент зайымчынын финансылык-чарбалык иши жөнүндө маалыматтарды, анын ичинде төмөнкүлөрдөн суроого жана алууга ыйгарым укуктуу:

* 1. зайымчынын макулдугу менен Кыргыз Республикасынын Улуттук банкы тарабынан лицензияланган банктардан, Кыргыз Республикасынын аймагында иштеп жаткан алардын филиалдарынан жана өкүлчүлүктөрүнөн зайымчынын эсептери жөнүндө;
  2. аткаруу бийлигинин мамлекеттик органдарынан, жергиликтүү өз алдынча башкаруунун аткаруу органдарынан алардын компетенциясына кирген маселелер боюнча;
  3. зайымчынын макулдугу менен финансылык-кредиттик уюмдардан жана кредиттик бюролордон зайымчынын кредиттик милдеттенмелери бар экендиги жөнүндө;
  4. менчигинин түрүнө карабастан коммерциялык жана коммерциялык эмес уюмдардан жана бюджеттик кредитти пайдалануу мезгилинде зайымчы менен бүтүм түзгөн Кыргыз Республикасынын жарандарынан түзүлгөн бүтүмдөр жөнүндө.

47. Бюджеттик кредиттерге мониторинг жүргүзүүнүн жыйынтыгы боюнча көйгөйлүү зайымчылар аныкталган учурда, агент тарабынан бекитилген нускамага ылайык агент тиешелүү иштерди жүргүзөт.

**7-глава. Милдеттенмелерди аткаруу**

48. Кредиттик келишимдин шарттарын аткаруу боюнча милдеттенмелерди, ошондой эле алынган бюджеттик кредитти максаттуу жана натыйжалуу пайдалануу үчүн жоопкерчиликти зайымчы тартат.

49. Милдеттенмелер кредиттик келишимдин шарттарына жана Кыргыз Республикасынын жарандык мыйзамдарынын талаптарына ылайык талаптагыдай түрдө жана белгиленген мөөнөттө аткарылууга тийиш.

50. Кыргыз Республикасынын жарандык мыйзамдарында же кредиттик келишимде каралган учурларды кошпогондо, милдеттенмени аткаруудан бир тараптуу баш тартууга жол берилбейт.

51. Кыргыз Республикасынын жарандык мыйзамдарында же кредиттик келишимде каралган учурларды кошпогондо, кредиттик келишимдин шарттарын бир тараптуу өзгөртүүгө жол берилбейт.

52. Бюджеттик кредиттер боюнча карыздын зайымчылар тарабынан төлөнүшү кредиттик келишимдин ажырагыс бөлүгү болгон мөөнөттүү милдеттенмеге (төлөө графигине) ылайык жүргүзүлөт.

53. Эгерде кредиттик келишимдин шарттарында башкача каралбаса, зайымчы милдеттенмени мөөнөтүнөн мурда аткарууга укуктуу.

54. Акча каражаттарын пайдалангандыгы үчүн пайыздарды кошуп эсептөө акча каражаттары зайымчынын эсебине которулган датадан баштап, ал эми кредиттер товардык ресурстар түрүндө бөлүнгөн учурда, эгер кредиттик келишимде башкача айтылбаса, алар зайымчыга өткөрүлүп берилген күндөн баштап жүргүзүлөт.

55. Бюджеттик кредиттерди пайдалангандыгы үчүн пайыздарды эсептеп чыгарууда базалык мезгилдин негизи катары эгерде, Министрлер Кабинетинин чечиминде же Кыргыз Республикасы катышуучу болуп саналган, мыйзамда белгиленген тартипте күчүнө кирген эл аралык келишимдердин шарттарында башкача каралбаса, ар бир айдагы күндөрдүн иш жүзүндөгү саны менен 365 (үч жүз алтымыш беш) күнгө барабар болгон календардык жылдын узактыгы кабыл алынат.

56. Төлөө мөөнөтү келип жеткен күнгө карата төлөнбөгөн мөөнөтү келген төлөмдөр, ошол күндөн кийинки күндөн баштап мөөнөтү өткөн төлөмдөр деп эсептелет.

57. Кошуп эсептелинген пайыздардын жана финансылык санкциялардын (бышманалардын) суммасы зайымчыга жиберилүүчү карызды салыштырып текшерүү актыларында, кабарламаларда, дооматтарда жана башка финансылык документтерде көрсөтүлөт.

58. Бюджеттик кредиттерди акча каражаттары менен төгүү ыйгарым укуктуу мамлекеттик орган тарабынан белгиленген тартипте казыналык система аркылуу төлөмдү өткөрүү жолу менен төлөм документинин негизинде эсепке алынат.

**8-глава. Милдеттенмелерди аткарууну камсыз кылуунун ыкмалары**

59. Зайымчынын милдеттенмелерин аткаруу бышмана, күрөө, кепилчилик, кепилдик, карыздын суммасын акцептсиз эсептен чыгаруу укугун берүү жана Кыргыз Республикасынын жарандык мыйзамдарында каралган башка ыкмалар менен камсыз кылынат.

60. Финансылык санкцияларды (бышманаларды) кошуп эсептөөнүн шарттары кредиттик келишимдин шарттарында көрсөтүлөт.

61. Күрөө келишимин тариздөө ушул Жобонун [6-тиркемесине](file:///C:\Users\OFA-08\AppData\Local\Temp\Toktom\1fda2cdb-9d08-45f4-a713-df209906a9dc\document.htm#pr5) ылайык форма боюнча жүргүзүлөт.

62. Кепилчилик келишимин тариздөө ушул Жобонун [7-тиркемесине](file:///C:\Users\OFA-08\AppData\Local\Temp\Toktom\1fda2cdb-9d08-45f4-a713-df209906a9dc\document.htm#pr6) ылайык форма боюнча жүргүзүлөт.

63. Кепилдик келишимин тариздөө ушул Жобонун [8-тиркемесин](file:///C:\Users\OFA-08\AppData\Local\Temp\Toktom\1fda2cdb-9d08-45f4-a713-df209906a9dc\document.htm#pr7)е ылайык форма боюнча жүргүзүлөт.

64. Күрөө мүлкүнүн наркын баалоону мүлктүн ушундай түрлөрүнүн рыноктук наркы боюнча кредит алууга өтүнмө түзүлгөн датага карай физикалык жана моралдык эскиришин эске алып, суроо-талаптын жана тобокелдиктин төмөндөтүүчү коэффициенттерин колдонуу менен агент жүзөгө ашырат.

65. Суроо-талаптын жана тобокелдиктин коэффициенттеринин чектик чоңдуктары ушул Жобонун [9-тиркемесине](file:///C:\Users\OFA-08\AppData\Local\Temp\Toktom\1fda2cdb-9d08-45f4-a713-df209906a9dc\document.htm#pr8) ылайык белгиленет.

66. Күрөө мүлкүнүн реалдуу рыноктук наркын баалоо экспертиза жүргүзүү укугуна уруксаты бар эксперттерди тартуу менен жүргүзүлөт.

67. Кредиттик келишим боюнча милдеттенмелерди аткарууну камсыздоонун бир нече ыкмаларын караштырган келишимдерди тариздөөгө жол берилет.

68. Бул Жобонун милдеттүү камсыздоо бөлүгүндөгү талаптары аткаруу бийлигинин мамлекеттик органдарына, мамлекеттик мекемелерге, жергиликтүү өз алдынча башкаруунун аткаруу органдарына, республикалык жана жергиликтүү бюджеттерден каржылануучу муниципалдык мекемелерге жана күрөөлүк камсыздоого менчик укугунда турган бардык активдерди (мүлктүк комплекс катары ишкананын күрөөсү) берген юридикалык жактарга жайылтылбайт.

Күрөөнү берүүнүн мүмкүн эместиги жөнүндө маалымат бюджеттик кредит бөлүү жөнүндө чечимдин долбоорун демилгелеген тармактык мамлекеттик орган тарабынан берилүүгө тийиш. Берилген маалыматтардын аныктыгы үчүн жоопкерчиликти тармактык мамлекеттик орган тартат.

69. Бюджеттик кредит кредиттик агент аркылуу берилген учурларда, милдеттенмелерди аткарууну камсыз кылуу кредиттик агент тарабынан белгиленген тартипке ылайык жүргүзүлөт.

**9-глава. Бюджеттик кредиттерди кайра түзүмдөштүрүү**

70. Бюджеттик кредиттерди кайра түзүмдөштүрүү бюджеттик мыйзамдарга ылайык кредиттик келишимде белгиленген мөөнөттөрдө жана көлөмдөрдө милдеттенмелерди аткаруу мүмкүнчүлүгүн жокко чыгарган финансылык кыйынчылыктар пайда болгондо же ал жеткис күчтүн (форс-мажор) таасири болгондо жүргүзүлөт. Бул учурда зайымчы тарабынан көрүлүүчү чаралар анын ишин финансылык жактан жакшыртууга жана кредиттик келишим боюнча кабыл алынган милдеттенмелерди андан ары аткарууну активдештирүүгө багытталууга тийиш.

71. Бюджеттик кредиттерди кайра түзүмдөштүрүү жөнүндө Министрлер Кабинетинин чечимдеринин долбоорлору тармактык мамлекеттик орган же ыйгарым укуктуу мамлекеттик орган тарабынан демилгелениши мүмкүн.

72. Зайымчы же тармактык мамлекеттик орган бюджеттик кредитти кайра түзүмдөштүрүү боюнча сунуштарды кароо үчүн ыйгарым укуктуу мамлекеттик органга карызды кайтарып берүү шарттарын өзгөртүү боюнча сунуштарды жана кайра түзүмдөштүрүүнүн зарылдыгын негиздеген материалдарды киргизет.

73. Бюджеттик кредиттер боюнча карызды кайра түзүмдөштүрүү жөнүндө сунушка төмөнкүлөр тиркелет:

1) акыркы 3 (үч) жыл үчүн тиешелүү формаларды тиркөө менен финансылык отчёттуулук;

2) мөөнөттү болжолдонгон узартуунун бүткүл мезгилине бизнес-план, анда төмөнкүлөр чагылдырылат:

– кирешелердин, пайданын жана акча каражаттарынын кыймылынын реалдуу жана жетүүгө мүмкүн болгон деңгээлдери;

– зарыл болгон адам ресурстары, финансылык чыгымдар жана жүгүртүү капиталы;

– тобокелдиктин негизги булактары жана бул тобокелдиктерди азайтуу;

3) милдеттенмелердин аткарылышын камсыз кылуу боюнча сунуштар.

74. Күрөө менен камсыздоо жетишсиз болгон учурда же эгерде мурда бюджеттик кредиттер күрөөсүз негизде берилген болсо, күрөө менен камсыздоо жөнүндө сунуш ыйгарым укуктуу мамлекеттик органдын талабы боюнча берилет.

75. Бюджеттик кредиттерди кайра түзүмдөштүрүү боюнча берилген материалдарды кароонун жыйынтыгы боюнча негиздер болгон учурда, ыйгарым укуктуу мамлекеттик орган кредиттик келишимдин шарттарын өзгөртүү мүмкүнчүлүгү жөнүндө корутунду даярдайт.

76. Киргизилген сунуш ушул Жобонун талаптарына ылайык келбеген, зайымчынын финансылык-экономикалык абалы канааттандырарлык эмес болгон жана анын ишинин өнүгүү келечеги жок болгон учурда, ыйгарым укуктуу мамлекеттик орган терс корутунду (баш тартуу) даярдайт.

77. Министрлер Кабинетинин чечиминин долбоорунда бюджеттик кредиттерди кайра түзүмдөштүрүү, анын ичинде төмөнкүлөр каралат:

* 1. карызды төлөө мөөнөттөрүн өзгөртүү;
  2. кредитти пайдалангандыгы үчүн пайыздык ставканы өзгөртүү;
  3. жеңилдетилген мезгилди берүү;
  4. бюджеттик кредиттер боюнча карыздарды кредиттин негизги суммасына пайдалангандыгы үчүн кошуп эсептелинген пайыздарды жана/же финансылык санкцияларды (бышманаларды) суммалоо же өзүнчө суммага бөлүү жолу менен капиталдаштыруу;
  5. аткаруу мөөнөттөрүн узартуу жана Кыргыз Республикасынын бюджеттик жана жарандык мыйзамдарына каршы келбеген башка негиздүү сунуштарды берүү.

78. Бюджеттик кредиттерди кайра түзүмдөштүрүүдө кредиттерди кайтаруунун чектик мөөнөттөрү төмөнкүдөй белгиленет:

* 1. карыздын калдыгы 1 000 000 (бир миллион) сомго чейин болсо – 3 (үч) жылдан ашык эмес;
  2. карыздын калдыгы 1 000 000 (бир миллион) сомдон 10 000 000 (он миллион) сомго чейин болсо – 7 (жети) жылдан ашык эмес;
  3. карыздын калдыгы 10 000 000 (он миллион) сомдон 20 000 000 (жыйырма миллион) сомго чейин болсо – 12 (он эки) жылдан ашык эмес;
  4. карыздын калдыгы 20 000 000 (жыйырма миллион) сомдон 50 000 000 (элүү миллион) сомго чейин болсо – 15 (он беш) жылдан ашык эмес;
  5. карыздын калдыгы 50 000 000 (элүү миллион) сом жана андан жогору болсо – 20 (жыйырма) жылдан ашык эмес.

79. Эгерде зайымчыга көз каранды болбогон себептерден улам анын жумуш шарттары өзгөрүлсө (өлкөдөгү экономикалык кырдаалдын начарлашы, форс-мажор), бюджеттик кредитти пайдалангандыгы үчүн пайыздык ставка төмөндөө жагына өзгөрүлөт. Мында пайдалангандыгы үчүн кошуп эсептелинген пайыздар кредиттик келишим боюнча негизги карыздын суммасына дал келбеген кырдаал түзүлдү.

80. Кредиттик келишимдин шарттарына кредитти пайдалангандыгы үчүн пайыздык ставкалардын өлчөмүн төмөндөтүү бөлүгүндө өзгөртүүлөрдү киргизүүдө анын өлчөмү бюджеттик кредитти пайдалангандыгы үчүн белгиленген пайыздык ставканын өлчөмүнүн 50 (элүү) пайызынан кем болбоого тийиш.

81. Министрлер Кабинети тарабынан рекредиттелген бюджеттик кредиттер боюнча бюджеттик кредитти пайдалангандыгы үчүн башка пайыздык ставкаларды колдонууга жол берилет. Ошону менен бирге рекредиттелген бюджеттик кредиттер боюнча пайыздык ставкалардын өлчөмдөрү Кыргыз Республикасы катышуучу болуп саналган, мыйзамдарда белгиленген тартипте күчүнө кирген эл аралык келишимдерде көрсөтүлгөн пайыздык ставкалардан кем болбошу керек.

82. Төлөмдөрдүн мезгилдүүлүгүн өзгөртүүнү караштырган карызды төлөөнүн графигин өзгөртүү зайымчынын ишиндеги сезондуулукту, сатуу рыногунун, чийки заттарды, комплектөөчүлөрдү жеткирүүнүн өзгөчөлүктөрүн жана башка факторлорду эске алуу менен жүргүзүлөт.

83. Форс-мажордук жана зайымчыга көз каранды болбогон жагдайлардын келип чыгышына байланыштуу кредиттик келишимдин шарттарын өзгөртүү жөнүндө сунуштарды кароо төмөнкүлөрдүн негизинде жүргүзүлөт:

1) тиешелүү органдардын мындай жагдайлардын жана кырдаалдардын келип чыгышын ырастаган актылары;

2) жергиликтүү өз алдынча башкаруу органдары же тиешелүү райондордун мамлекеттик администрациялары тарабынан бериле турган маалымкаттар.

84. Кредиттик келишимдин өзгөрүлгөн шарттарын агент же кредиттик агент колдонуудагы кредиттик келишимдерге кошумча макулдашуулар түрүндө тариздейт.

**10-глава. Милдеттенмедеги жактарды алмаштыруу**

85. Кредиттик келишимдин негизинде кредиторго таандык болгон талап кылуу укугу кредитор тарабынан талап кылуу укугун өткөрүп берүү жөнүндө бүтүм боюнча башка жакка өткөрүлүп берилиши же Кыргыз Республикасынын жарандык мыйзамдарынын негизинде башка жакка өтүшү мүмкүн.

86. Эгерде Кыргыз Республикасынын жарандык мыйзамдарында же кредиттик келишимде башкача каралбаса, кредитордун укуктарынын башка жакка өтүшү үчүн зайымчынын макулдугу талап кылынбайт.

87. Карызды башка жакка өткөрүүгө кредитордун же кредитордун атынан талап кылуу укугу берилген органдын макулдугу менен гана жол берилет, ал кайрадан түзүлгөн кредиттик келишимдин шарттарында эске алынат.

88. Зайымчынын карызын анын укук улантуучусуна кайра тариздөө Кыргыз Республикасынын жарандык мыйзамдарына ылайык жүзөгө ашырылуучу юридикалык жак кайра түзүлгөндө (кошулганда, бириккенде, бөлүнгөндө, бөлүп чыгарылганда, кайта уюшулганда) жүргүзүлөт.

89. Юридикалык жакты кайра түзүүдө анын карызын кайра тариздөө бөлүүчү балансына жана өткөрүп берүү актысына ылайык жүргүзүлөт. Эгерде Министрлер Кабинетинин чечиминде башкача каралбаса, жаңы юридикалык жак менен келишимдик мамиле милдеттенмелердин аткарылышын милдеттүү түрдө камсыздоо менен (күрөө коюу же башка ыкма менен) кайра түзүлүүчү юридикалык жак менен болгон кредиттик келишимде аныкталган ошол эле шарттарда таризделет.

90. Жаңы жак үчүн кредит берүүнүн шарттарын өзгөртүүгө Министрлер Кабинетинин чечиминин негизинде гана жол берилет.

91. Эгерде кредиттерди кайтарып берүү боюнча милдеттенмелерди аткаруунун ишенимдүүлүгү жогорулаган учурда, зайымчынын карызы башка жакка өткөрүлүп берилет. Финансылык абалы бюджеттик кредиттер боюнча милдеттенмени аткарууга мүмкүндүк бербеген жакка карызды өткөрүп берүүгө жол берилбейт.

92. Ушул Жобого ылайык зайымчынын карызы башка жакка өткөрүлүп берилген учурда, кредиттик келишим боюнча зайымчынын милдеттенмеси өткөрүлгөн карыздын суммасына тең суммада аткарылат.

**11-глава. Бюджеттик кредиттөө боюнча милдеттенмелерди аткарбагандыгы же талаптагыдай**

**эмес аткаргандыгы үчүн жоопкерчилик**

93. Мөөнөтү өтүп кеткен төлөмдөрдүн суммасына финансылык санкциялар (бышманалар) алар түзүлгөн күндөн тартып кошуп эсептелине баштайт.

94. Финансылык санкциялар (бышманалар) бюджеттик кредитти пайдалангандыгы үчүн пайыздын эки эсе өлчөмүндө белгиленет, бирок жылдык 6 (алты) пайыздан кем эмес.

95. Финансылык санкцияларды (бышманаларды) кошуп эсептөө төмөнкү учурларда токтотула турат:

* 1. ыйгарым укуктуу мамлекеттик органдын корутундусу менен ырасталган, ал жеткис жана күтүлбөгөн күчтөрдүн, анын ичинде эпидемиянын, өрттүн, жарылуунун, авариянын, суу ташкынынын, кургакчылыктын, жер титирөөнүн, табигый-климаттык жана техногендик кыйроолордун таасиринин натыйжасында милдеттенмелердин талаптагыдай аткарылышына таасир этүүчү өзгөчө жана алдын алууга болбогон жагдайлардын (форс-мажор) болуу фактысы пайда болгон – форс-мажордук жагдайлар түзүлгөн күндөн тартып зайымчынын финансылык абалы жакшыруу үчүн зарыл болгон мезгил ичинде, бирок 1 (бир) жылдан ашык эмес;
  2. жеке жак каза болгондо – зайымчы каза болгондугу жөнүндө күбөлүк берилген күндөн тартып анын мураскору (укук улантуучусу) аныкталганга чейин.

96. Финансылык санкцияларды (бышманаларды) чегерүү төмөнкү учурларда токтотулат:

* 1. бюджеттик кредит боюнча карызды өндүрүү жөнүндө соттук актынын мыйзамдуу күчүнө кирген датасынан тартып;
  2. кошуп эсептелинген финансылык санкциялардын (бышманалардын) суммасы кредиттик келишим боюнча негизги карыздын суммасынын 20 (жыйырма) пайызынан ашкан учурда;
  3. юридикалык жак жоюлган учурда.

97. Финансылык санкцияларды (бышманаларды) кошуп эсептөөнү токтотуу же токтото туруу зайымчыны кредиттик келишим боюнча милдеттенмелерин талаптагыдай аткаруудан бошотпойт.

98. Бюджеттик кредиттөөнүн шарттары бузулган учурда, агент же кредиттик агент бюджеттик кредит боюнча карыздарды мөөнөтүнөн мурда өндүрүп алуу жол-жобосун демилгелөөгө укуктуу.

99. Карызды мөөнөтүнөн мурда өндүрүп алуу жол-жобосу төмөнкүдөй учурларда демилгеленет:

* 1. зайымчы бюджеттик кредиттин кезектеги бөлүгүн кайтаруу үчүн 180 (жүз сексен) күндөн ашык белгиленген мөөнөттү бузган учурда;
  2. күрөө берүүчү тарабынан келишимди камсыз кылуучу шарттар сакталбаганда жана күрөө предметин тескөө жөнүндө эрежелер бузулганда;
  3. зайымчы тарабынан бюджеттик кредиттердин максаттуу пайдаланылышын контролдоо мүмкүнчүлүгүнө тоскоолдук жаратылганда же чектөө аракети жасалганда;
  4. бюджеттик кредиттерди иш жүзүндө пайдалануу жөнүндө отчётторду жана баштапкы документтерди текшерүүдө бюджеттик кредитти максатсыз пайдалануу фактысы белгиленген учурда.

100. Эгерде кабарланган учурдан тартып 180 (жүз сексен) күн өткөндөн кийин зайымчы карыздарын жоюу боюнча чара көрбөсө, кредиттик агент бюджеттик кредит боюнча карыздарды мөөнөтүнөн мурда өндүрүп алууга киришүүгө укуктуу.

101. Карызды мөөнөтүнөн мурда өндүрүү жол-жобосун демилгелөөдө бюджеттик кредитти кайтаруу мөөнөттөрү кредиттик келишимдин шарттарына карабастан демилгелеген күнү токтоосуз башталат.

**12-глава. Бюджеттик кредитти соттук жана соттон тышкаркы тартипте кайтаруунун өзгөчөлүктөрү**

102. Зайымчы бюджеттик кредитти кайтаруу боюнча милдеттенмелерди аткаруу жөнүндө кредитордун талаптарын аткарбаган учурда, агент же кредиттик агент тарабынан Кыргыз Республикасынын жарандык мыйзамдарына жана ушул Жобонун талаптарына ылайык карызды соттук тартипте мажбурлап өндүрүү чаралары көрүлөт.

103. Карызкорлор менен бюджеттик кредиттер боюнча сот актысын ыктыярдуу аткаруу жөнүндө макулдашуу түзүүгө уруксат берилет.

104. Сот актысын ыктыярдуу аткаруу агент же кредиттик агент менен зайымчынын же субсидиардык жоопкерчилик тартуучу адамдын ортосунда кол коюлган макулдашуу менен бекитилүүгө тийиш. Макулдашуу түзүүнүн максаты болуп мажбурлоо мүнөзүндөгү чараларды колдонбостон, сот актыларынын кепилденген аткарылышын бир кыйла үнөмдүү ыкма менен камсыздоо саналат.

105. Сот актысын ыктыярдуу аткаруу жөнүндө макулдашууну түзүү зайымчыны Кыргыз Республикасынын жарандык мыйзамдарында белгиленген жоопкерчиликтен бошотпойт.

106. Агент же кредиттик агент жарашуу макулдашуусун түзүүгө жана Кыргыз Республикасынын жарандык мыйзамдарына ылайык сот аркылуу бекитүүгө укуктуу.

107. Жарашуу макулдашуусунун милдеттенмелерин аткаруунун тартиби, шарттары жана мөөнөттөрү зайымчынын мурда алган милдеттенмелеринин шарттарына салыштырмалуу жеңилдетилбеген болууга тийиш.

108. Мөөнөтү бүткөн милдеттенмелер боюнча жарашуу макулдашуусу түзүлгөн учурда жарашуу макулдашуусунун мөөнөтү   
5 (беш) жылдан ашпоого тийиш.

109. Эгерде ушул Жобонун 102-пунктунда каралган аракеттер жетишсиз болсо жана милдеттенмелердин аткарылбай калышы сакталуу бойдон калса, агент же кредиттик агент Кыргыз Республикасынын банкроттук чөйрөсүндөгү мыйзамдарына ылайык мамлекеттин алдында милдеттенмелери бар зайымчынын банкроттук жол-жобосун демилгелейт. Бул учурда агент же кредиттик агент зайымчыга банкроттук жол-жобону демилгелөө ниети жөнүндө кабарлоого тийиш. Кабарлоодо кредиттик келишим боюнча милдеттенмелердин аткарылбагандыгы көрсөтүлөт жана кабарлоодо көрсөтүлгөн мезгилдин ичинде бул зайымчы милдеттенмелерди аткарбаган учурда банкроттук жол-жоболорду белгилөө үчүн агенттин сотко кайрылары жөнүндө эскертүүсү камтылууга тийиш.

110. Зайымчынын банкроттугунда кредитордун талаптарын канааттандыруу Кыргыз Республикасынын банкроттук чөйрөсүндөгү мыйзамдарында белгиленген тартипте жүргүзүлөт.

111. Күрөөнүн предметине соттон тышкаркы тартипте өндүрүп алуу күрөө жөнүндө келишимдин негизинде же болбосо кредиттик келишимдин шарттары бузулган учурларда күрөөнүн предметин соттон тышкаркы тартипте ээликтен ажыратуу шарттарын камтыган макулдашуунун негизинде жүргүзүлөт.

112. Күрөөнүн предметин соттон тышкаркы тартипте өндүрүп алуу жол-жобосун демилгелөө Кыргыз Республикасынын жарандык мыйзамдарында жана күрөө чөйрөсүндөгү Кыргыз Республикасынын мыйзамдары менен белгиленген тартипте ишке ашырылат.

**13-глава. Бюджеттик кредитти мүлк менен төлөөнүн өзгөчөлүктөрү**

113. Мыйзамдуу күчүнө кирген сот актылары, зайымчыны жоюу же анын банкроттугу (кудуретсиздиги) боюнча аткаруу өндүрүшүнүн процесстеринде агент же кредиттик агент карызкордун (күрөө берүүчүнүн) мүлкүн, анын ичинде жалпы элдик торуктарда сатылбай калган мүлкүн Кыргыз Республикасынын жарандык мыйзамдарында белгиленген тартипте, ошондой эле аткаруу өндүрүшү, күрөө жана банкроттук чөйрөсүндөгү Кыргыз Республикасынын мыйзамдарында белгиленген тартипте өзүнө калтырууга укуктуу. Мында мүлк акыркы тоорукта (аукциондо, конкурста) белгиленген нарк боюнча кабыл алынат.

114. Агент же кредиттик агент зайымчынын, күрөө берүүчүнүн же үчүнчү жактын мүлкүн бюджеттик кредит боюнча карыздарды төлөөнүн эсебинен кабыл алууга укуктуу. Мында мүлк ушул Жобонун 66-пунктуна ылайык жүргүзүлгөн баалоо боюнча кабыл алынат.

115. Ушул Жобонун 113, 114-пункттарында көрсөтүлгөн мүлктү кабыл алууда зайымчынын кредиттик келишими боюнча милдеттенмеси кабыл алуу учурундагы мүлктүн наркынын суммасына аткарылат, ага ылайык агенттин же кредиттик агенттин талаптары кабыл алынган мүлктүн суммасына жараша канааттандырылат.

116. Кредитордук талаптарды канааттандыруу жана бюджеттик кредит боюнча зайымчынын милдеттенмелерин аткаруу учуру болуп төмөнкүлөр эсептелет: кыймылсыз мүлккө карата – менчик укугун мамлекеттик каттоо күнү, кыймылдуу мүлккө карата – каттоо органдарында кыймылдуу мүлктү каттоо күнү жана кабыл алуу-өткөрүп берүү актысы түзүлгөн күн.

117. Агент же кредиттик агент мүлктү кредитордук талаптарды канааттандыруу максатында кабыл алганда, мындай мүлк ушул Жобонун 129-пунктунда белгиленген учурларды кошпогондо, Кыргыз Республикасынын жарандык мыйзамдарына ылайык ээликтен ажыратылууга тийиш.

Мүлк сатылганга чейин агент аны өзүнүн ишинде багыты боюнча пайдаланууга укуктуу.

118. Бюджеттик кредиттер боюнча карыздарды жоюунун эсебинде кабыл алынган мүлктү сатуу үчүн агент риэлтордун кызматтарын тартууга укуктуу. Мында көрсөтүлгөн кызматтар үчүн сый акы агент тарабынан белгиленген мүлктүн наркына кошулган баа түрүндө аныкталат, бирок 5 (беш) пайыздан ашпайт.

119. Бюджеттик кредитти төлөөнүн эсебине кабыл алынган (өндүрүлгөн) мүлктү ажыратуунун натыйжасында түшкөн акча каражаттары (мындан ары – түшкөн каражаттар) бюджеттик кредитти төлөөгө багытталат.

120. Мүлк агент же кредиттик агент тарабынан мүлктү кабыл алуу учурундагы наркынан жогору наркта ээликтен ажыратылган учурда, түшкөн каражаттардын айырмасы ушул Жобонун   
128-пунктунда каралган чыгымдардын ордун толтурууга багытталат.

Ушул Жобонун 128-пунктунда каралган чыгымдардын ордун толтуруудан кийин калган каражаттардын калдыгы республикалык бюджеттин кирешесине киргизилүүгө тийиш.

121. Эгерде кабыл алынган (өндүрүлгөн) мүлктүн кабыл алуу учурундагы наркы бюджеттик кредиттер боюнча талаптардын өлчөмүнөн жогору болсо, кредитордук талаптарды канааттандыруу учурунда пайда болгон айырма мүлк ээликтен ажыратылган жана акча каражаттары республикалык бюджетке түшкөн күндөн тартып 30 (отуз) күндүн ичинде республикалык бюджеттин каражаттарынын эсебинен мүлктүн менчик ээсине төлөнүп берилүүгө тийиш. Кабыл алынган (өндүрүлгөн) мүлк мамлекеттик менчикке айландырылган учурда, төлөнүп берилүүчү айырма тийиштүү жылга республикалык бюджеттин чыгымдар бөлүгүндө эске алынышы керек.

Кабыл алынган (өндүрүлгөн) мүлк мөөнөтүн узартып төлөө менен ээликтен ажыратылган учурда, кредитордук талаптарды канааттандыруу убагында пайда болгон нарктагы айырма мүлктүн менчик ээсине ажыратуу мөөнөтүнүн ичинде акча каражаттарынын түшүүсүнө жараша төлөнүп берилет.

122. Ушул Жобонун 121-пунктунда көрсөтүлгөн нарктагы айырма агенттин же кредиттик агенттин ушул Жобонун 128-пунктунда каралган чыгымдарын эсептен чыгаруу менен, мүлктүн менчик ээсине бюджеттик кредиттер боюнча мөөнөтү өткөн милдеттенмелери жок болгон шартта төлөнүп берилет.

123. Мүлктү кабыл алган күндөн тартып 120 (жүз жыйырма) күндүн ичинде аны ээликтен ажыратууга мүмкүн болбогон учурда, кабыл алынган (өндүрүлгөн) мүлк мөөнөтүн узартып төлөө менен ээликтен ажыратылат. Мында мүлктү ээликтен ажыратуу жөнүндө кулактандыруу аталган мөөнөттүн ичинде кеминде үч жолу республикалык маанидеги гезиттерде жана кеминде үч жолу жергиликтүү маанидеги гезиттерде милдеттүү түрдө жарыяланышы керек.

124. Кабыл алынган (өндүрүлгөн) мүлктү мөөнөтүн узартып төлөө менен ээликтен ажыратууда мөөнөтүн узартып ээликтен ажыратуунун шарттарын көрсөтүү менен республикалык жана жергиликтүү маанидеги гезиттерде мүлктү ээликтен ажыратуу жөнүндө кулактандыруу жайгаштырылат.

125. Кабыл алынган (өндүрүлгөн) мүлктү мөөнөтүн узартып төлөө менен ээликтен ажыратууда ээликтен ажыратуунун чектелген мөөнөттөрү белгиленет:

* 1. наркы 1 000 000 (бир миллион) сомго чейин болгондо – 3 (үч) жылдан ашык эмес;
  2. наркы 1 000 000 (бир миллион) сомдон 5 000 000 (беш миллион) сомго чейин болгондо – 5 (беш) жылдан ашык эмес;
  3. наркы 5 000 000 (беш миллион) сомдон жана андан жогору болгондо – 10 (он) жылдан ашык эмес.

Эгерде сатып алуучунун белгиленген мөөнөттөрдө мөөнөтүн узартып сатып алуу-сатуу келишими боюнча милдеттенмелерин аткарууну кыйындаткан учурлар келип чыкса, агент милдеттенмелерди аткаруунун мөөнөттөрүн, бирок 3 (үч) жылдан ашык эмес мөөнөткө өзгөртүү жөнүндө чечим кабыл алууга укуктуу.

126. Банкроттук процессте ачык тооруктарда сатылбай калган карызкордун (күрөө берүүчүнүн) мүлкүн кабыл алууда агент же кредиттик агент кабыл алынган мүлктү түшкөн арыз боюнча мөөнөтүн узартып төлөө менен сатып өткөрөт.

127 Мүлктү ээликтен ажыратууга же болбосо мамлекеттик менчикке айландырууга чейинки чыгымдар агенттин же кредиттик агенттин каражаттарынын эсебинен каржыланат.

128. Төмөнкүлөр мүлккө сарпталган чыгымдар болуп саналат:

* 1. мүлктү баалоого чыгымдар;
  2. мүлккө менчик укугун каттоого чыгымдар;
  3. укук күбөлөндүрүүчү документтерди тариздөөгө чыгымдар;
  4. салыктарга чыгымдар;
  5. мүлктү демонтаждоого жана ордунан көчүрүү боюнча чыгымдар;
  6. мүлктү кайтарууга жана сактыгын камсыздоого чыгымдар;
  7. тооруктарды жана аукциондорду уюштурууга жана өткөрүүгө чыгымдар;
  8. мүлктү оңдоого, анын ичинде сырдоого, калибрлөөгө, калыбына келтирүүгө, бузук жерлерин оңдоого чыгымдар.

129. Кабыл алынган (өндүрүлгөн) мүлк мамлекеттик менчикке өткөрүлүүгө тийиш:

1) мүлктү Кыргыз Республикасынын жарандык мыйзамдарында белгиленген мөөнөттүн ичинде ээликтен ажыратууга мүмкүн болбогон учурда;

2) мүлк мамлекеттик бийлик органдарынын жана жергиликтүү өз алдынча башкаруу органдарынын пайдалануусу үчүн зарыл болгон учурда.

**14-глава. Өнбөс карыздарды таануунун**

**өзгөчөлүктөрү**

130. Бюджеттик кредиттер боюнча карыздар өндүрүп алууга мүмкүн эмес деп таанылат жана Кыргыз Республикасынын мыйзамдарына ылайык төмөнкү учурларда эсептен чыгарылууга тийиш:

* 1. юридикалык жактын мүлкү жок болгондо же жетишсиз болгондо ал жоюлганда;
  2. юридикалык жак, жеке ишкер банкроттук процессинде жоюлганда;
  3. соттун чечими боюнча же аткаруу барагын аткарууга берүү мөөнөтүн калыбына келтирүүдөн баш тартууга байланыштуу милдеттенмелер токтотулганда;
  4. укук мураскору же мураскери болбогон учурда жеке жак каза болгондо;
  5. жеке жактын мүлкү жок же жетишсиз болгондо жана ал каза болгон, дайынсыз жоголгон же аракетке жөндөмсүз деп таанылганда;
  6. ортоктош же субсидиардык жоопкерчилиги бар адамдарда кредитордун талаптарын канааттандыруу үчүн күрөө жана башка мүлкү жетишсиз болгондо жазык сот өндүрүшү чөйрөсүндөгү Кыргыз Республикасынын мыйзамдарында аныкталган тартипте жеке жакка карата соттун айыптоо өкүмү күчүнө киргенде.

131. Юридикалык жактарды реестрден чыгаруу жөнүндө ыйгарым укуктуу каттоочу органдын чечиминин көчүрмөсүнүн негизинде анын мүлкү жок болгон же жетишсиз болуп юридикалык жак жоюлган учурда, бюджеттик кредиттер боюнча карыз өндүрүүгө мүмкүн эмес деп таанылат.

132. Ушул Жобонун 131-пунктунда көрсөтүлгөн карызды кредитордун талап кылуу укуктарын токтотуу аркылуу эсептен чыгаруу Кыргыз Республикасынын жарандык мыйзамдарынын негизинде ыйгарым укуктуу мамлекеттик орган тарабынан жүргүзүлөт.

133. Юридикалык жак, жеке ишкер банкроттук процессинде жоюлган учурда бюджеттик кредиттер боюнча карыздар төмөнкү документтердин негизинде өндүрүүгө мүмкүн эмес деп таанылат:

* 1. тиешелүү соттун мөөрү менен күбөлөндүрүлгөн юридикалык жакты, жеке ишкерди банкрот деп таануу жөнүндө соттун чечиминин көчүрмөсүнүн;
  2. юридикалык жакты банкрот деп жарыялоо жана соттон тышкаркы тартипте атайын администрациялоону жүргүзүү жөнүндө кредиторлордун чогулушунун чечиминин көчүрмөсүнүн;
  3. атайын администратордун корутунду отчетун бекитүү жана атайын администрациялоону соттон тышкаркы тартипте аяктоо жөнүндө кредиторлордун чогулушунун протоколунун;
  4. администратордун корутунду отчётунун көчүрмөсүнүн;
  5. тиешелүү соттун мөөрү менен күбөлөндүрүлгөн администратордун корутунду отчётун бекитүү тууралуу соттун чечиминин көчүрмөсүнүн;
  6. мамлекеттик реестрден чыгаруу жөнүндө ыйгарым укуктуу каттоо органынын чечиминин көчүрмөсүнүн.

134. Ушул Жобонун 133-пунктунда көрсөтүлгөн карызды кредитордун талап кылуу укуктарын токтотуу аркылуу эсептен чыгаруу Кыргыз Республикасынын жарандык мыйзамдарынын жана банкроттук чөйрөсүндөгү Кыргыз Республикасынын мыйзамдарынын негизинде ыйгарым укуктуу мамлекеттик орган тарабынан жүргүзүлөт.

135. Бюджеттик кредиттер боюнча карыз соттун чечими боюнча милдеттенмелер токтотулган учурда же аткаруу барагын аткарууга берүү мөөнөтүн калыбына келтирүүдөн баш тартууга байланыштуу төмөндөгү документтердин негизинде өндүрүп алуу мүмкүн эмес деп таанылат:

* 1. милдеттенмелердин токтотулушу же бюджеттик кредитти төлөө милдеттенмеси боюнча аткаруу барагын берүүнүн мөөнөтүн калыбына келтирүүдөн баш тартуу жөнүндө сот актысынын тиешелүү соттун мөөрү менен күбөлөндүрүлгөн көчүрмөлөрү;
  2. Кыргыз Республикасынын жарандык сот өндүрүшү чөйрөсүндөгү мыйзамдарына ылайык карыз же карызды өндүрүү фактысын белгилөө боюнча зайымчыга карата чараларды көрүүнү камсыз кылууну чагылдырган агенттин же кредиттик агенттин маалымкаты.

136. Ушул Жобонун 135-пунктунда көрсөтүлгөн карызды кредитордун талап кылуу укуктарын токтотуу аркылуу эсептен чыгаруу соттун чечиминин негизинде ыйгарым укуктуу мамлекеттик орган тарабынан жүргүзүлөт.

137. Укук мураскору же мураскери болбогон жеке жак каза болгон учурда бюджеттик кредиттер боюнча карыздар төмөнкү документтердин негизинде өндүрүүгө мүмкүн эмес деп таанылат:

* 1. жеке жактын каза болгондугу тууралуу күбөлүктүн көчүрмөсү;
  2. анын укук мураскору же мураскери болбогондугу жөнүндө соттун чечиминин көчүрмөсү;
  3. кыймылдуу жана кыймылсыз мүлкүнүн жоктугу жөнүндө кыймылсыз мүлккө укуктарды мамлекеттик каттоо чөйрөсүндөгү ыйгарым укуктуу мамлекеттик органдын маалымкаты;
  4. анын укук мураскору же мураскеринин жоктугу же мүлктү мурастоодон баш тарткандыгы жөнүндө мамлекеттик нотариалдык конторанын маалымкаты.

138. Ушул Жобонун 137-пунктунда көрсөтүлгөн карызды кредиттик келишим боюнча милдеттенмелерди аткаруудан зайымчыны бир жолку бошотуу аркылуу эсептен чыгаруу Кыргыз Республикасынын бюджеттик мыйзамдарынын негизинде жүргүзүлөт.

139. Жеке жактын мүлкү жок же жетишсиз болгондо жана ал каза болгон, дайынсыз жоголгон же аракетке жөндөмсүз деп таанылган учурда бюджеттик кредиттер боюнча карыздар төмөнкү документтердин негизинде өндүрүүгө мүмкүн эмес деп таанылат:

* 1. жеке жакты каза болгон, дайынсыз жоголгон же аракетке жөндөмсүз деп жарыялоо жөнүндө соттун чечиминин көчүрмөсү;
  2. анын укук мураскору же мураскери болбогондугу жөнүндө соттун чечиминин көчүрмөсү;
  3. кыймылдуу жана кыймылсыз мүлкүнүн жоктугу жөнүндө кыймылсыз мүлккө укуктарды мамлекеттик каттоо боюнча ыйгарым укуктуу мамлекеттик органдын маалымкаты;
  4. анын укук мураскору же мураскеринин жоктугу же мүлктү мурастоодон баш тарткандыгы жөнүндө мамлекеттик нотариалдык конторанын маалымкаты.

140. Ушул Жобонун 139-пунктунда көрсөтүлгөн карызды кредиттик келишим боюнча милдеттенмелерди аткаруудан зайымчыны бир жолку бошотуу аркылуу эсептен чыгаруу Кыргыз Республикасынын бюджеттик мыйзамдарынын негизинде жүргүзүлөт.

141. Субсидиардык жоопкерчилиги бар адамдардын кредитордун талаптарын канааттандыруу үчүн күрөө жана башка мүлкү жетишсиз болгондо жазык сот өндүрүшү чөйрөсүндөгү Кыргыз Республикасынын мыйзамдарында белгиленген тартипте жеке жакка карата соттун айыптоо өкүмү күчүнө кирген учурда бюджеттик кредиттер боюнча карыздар төмөнкү документтердин негизинде өндүрүүгө мүмкүн эмес деп таанылат:

* 1. жеке жакка карата соттун өкүмүнүн көчүрмөсү;
  2. анын укук мураскорунун (мураскери) жоктугу жөнүндө соттун чечиминин көчүрмөсү;
  3. кыймылдуу жана кыймылсыз мүлкүнүн жоктугу жөнүндө кыймылсыз мүлккө укуктарды мамлекеттик каттоо боюнча ыйгарым укуктуу мамлекеттик органдын маалымкаты;
  4. анын укук мураскорунун (мураскери) жоктугу жөнүндө мамлекеттик нотариалдык конторанын маалымкаты.

142. Ушул Жобонун 141-пунктунда көрсөтүлгөн карызды кредиттик келишим боюнча милдеттенмелерди аткаруудан зайымчыны бир жолку бошотуу аркылуу эсептен чыгаруу Кыргыз Республикасынын бюджеттик мыйзамдарынын негизинде жүргүзүлөт.

**15-глава. Бюджеттик кредиттер боюнча карыздарды эсептен чыгаруу механизмин киргизүүнүн өзгөчөлүктөрү**

143. Кыргыз Республикасынын бюджеттик мыйзамдарынын негизинде бюджеттик кредиттерди эсептен чыгаруу аларды эсептен чыгаруунун зарылдыгы (төлөмдүн мөөнөтүнүн өтүшү, төлөөчүнүн жоктугу, кредит берүүчүнүн жана кредит алуучунун келишкендиги) жөнүндө жобону аныктоочу тиешелүү мыйзамдарга ылайык ишке ашырылат.

144. Зайымчы же тармактык мамлекеттик орган ыйгарым укуктуу мамлекеттик органга бюджеттик кредит боюнча карыздарды эсептен чыгаруунун зарылдыгы жөнүндө негизделген сунуштарды киргизет.

145. Бюджеттик кредиттер боюнча карыздарды жоюуга ыйгарым укуктуу мамлекеттик органдын макулдугу болгон учурда тармактык мамлекеттик орган Кыргыз Республикасынын Мыйзамынын тиешелүү долбоорун даярдайт.

146. Зайымчы жок болгон учурда (каза болгон жана соттолгон субъекттер) бюджеттик кредиттер боюнча карыздарды жоюу жөнүндө сунушту ыйгарым укуктуу мамлекеттик орган демилгелейт.

**16-глава. Лизингдик операцияларды жөнгө салуунун өзгөчөлүктөрү**

147. Ыйгарым укуктуу мамлекеттик органдын атынан Министрлер Кабинети чыкканда лизинг берүү жөнүндө чечим Министрлер Кабинети тарабынан лизингди берүү шарттарын аныктоо менен кабыл алынат.

148. Лизинг төмөнкү шарттарда берилет:

1) мөөнөттүүлүк – лизинг мүлкү убактылуу ээлик кылууга жана пайдаланууга бериле турган мөөнөттү белгилөөнү карайт;

2) лизинг келишиминин мөөнөтү аяктаганда лизинг алуучу лизинг предметин сатып алат;

3) акы төлөө – лизингдин предметин пайдалануу үчүн лизингдик төлөмдөр түрүндө лизинг алуучу тарабынан төлөөнү карайт;

4) лизинг алуучулардын өз ичине төмөнкүлөрдү камтыган төлөө жөндөмдүүлүгү:

– бюджеттик кредиттер жана лизинг төлөмдөрү боюнча төлөө мөөнөтү өткөн карызынын жоктугу;

– Кыргыз Республикасынын салык мыйзамдарында белгиленген зайымчынын бюджетке болгон салыктар жана башка милдеттүү төлөмдөр боюнча мөөнөтү өткөн карызынын жоктугу.

149. Лизинг алууга талапкер өтүнмө берүүчүлөр ыйгарым укуктуу мамлекеттик органга төмөнкү документтерди беришет:

* 1. лизинг алууга өтүнмө;
  2. ушул Жобонун 3-тиркемесине ылайык форма боюнча лизингди тариздөө үчүн зарыл болгон документтердин тизмеси.

**17-глава. Ачык-айкындуулукту камсыздоонун жана чагылдыруунун өзгөчөлүктөрү**

150. Ачыктыкты, ачык-айкындуулук жана элге жеткиликтүүлүктү камсыз кылуу үчүн агентке же кредиттик агентке бюджеттик кредиттөө боюнча материалдарды жана кредиттөө боюнча каралып жаткан долбоорлорду ай сайын жалпыга маалымдоо каражаттарында жайгаштыруу аркылуу маалыматтык компанияны жүргүзүү жоопкерчилиги жүктөлөт.

151. Агенттин же кредиттик агенттин расмий сайттарында өзүнө төмөнкүлөрдү камтыган бюджеттик кредиттөө аркылуу ишке ашырылуучу долбоор жарыяланат:

* 1. долбоордун максаттарын жана милдеттерин;
  2. каржылоо булактарынын сыпаттамасын жана долбоорду ишке ашыруу механизмин;
  3. долбоорду ишке ашыруунун этаптарын жана мөөнөттөрүн;
  4. долбоордон күтүлүүчү жыйынтыктарды.